Kan Mitchell ŉ wenspan vir die Bulls koop?John Michell (Photo @SAnews) Die Blou Bulle Maatskappy se direksie sal die wysheid van Salomo moet hê voordat daar aan die eise van die afrigter, John Mitchell, toegegee word om R90 miljoen aan ŉ spelersbegroting te bestee. Mitchell wil ŉ span koop wat sy man in die Superrugby-reeks kan staan en wat trouens die reeks kan wen. Maar kán jy ŉ wenspan koop? Sekerlik ja, maar ook nee. Wat van die Franse rykmansklubs soos Toulon en Montpellier, wat nie eens die onbesonge Castres kon keer om die Franse Top14-reeks te wen nie? Wat van Leinster wat in die Europese Kampioenebeker-reeks geseëvier het. Koop die Crusaders werklik spelers, of word die spelers se vaardighede nie van jongs af reg ontwikkel nie? Mitchell se voorstelle is op ŉ onlangse Bulls-beraad bespreek en daar is geen middeweg nie. Óf jy stem saam daarmee (en hoop dat dit vrugte sal afwerp) óf jy stem daarteen. Die Bulls se totale spelersbegroting was verlede jaar volgens ŉ Rapport-ondersoek R68 miljoen vir 151 spelers. Dit was minder as dié van die Westelike Provinsie (R78 m vir 128 spelers … en wat kan hulle daarvoor wys?) en ’n rapsie meer as die Lions (R66 m vir 117 spelers) en Sharks (R65 vir 111 spelers). Wedstrydgeld, wenbonusse en ander voordele soos bydraes tot ŉ mediese fonds en klere is van die bedrae uitgesluit. Die Bulls se Superrugby-speler met die grootste kontrak het verlede jaar R3,7 miljoen verdien. Vier Bulls het ook Springbokkontrakte gehad, wat ŉ verdere R1,5 miljoen se inkomste was. Die Bulls-spelers se gemiddelde Super-salaris was R1 110 239, wat minder is as wat die Stormers (R1 432 735), Lions (R1 262 975) en Sharks (R1 224 801) se spelers gemiddeld verdien het. Wat het Mitchell in gedagte? Hy wil eerstens korttermynsukses behaal. Hy wil ervare voorspelers soos Duane Vermeulen, Schalk Brits, Jean-Luc du Preez en Frans Malherbe bekom en met ŉ monsterpak alles voor hom platvee om dan met behendige, vaardige agterspelers die bresse te slaan. Ek het baie agting vir Mitchell as afrigter en sy kennis van die spel. Volgens my berekeninge het hy reeds 16 afrigtersposte sedert 1994 beklee toe sy spelersloopbaan tot ŉ einde gekom het. Maar die vraag is of hy nie te gou verveeld raak of dalk in ŉ droomwêreld leef nie?